ETFพาณิชย์เทรด11นี้ใช้เงินลงทุนน้อยปันผล
ETF อ้างอิงดัชนีหมวดพาณิชย์ พร้อมเข้าซื้อขายในตลาด 11 มิ.ย.นี้
8 มิ.ย. 2556

ETF อ้างอิงดัชนีหมวดพาณิชย์ พร้อมเข้าซื้อขายในตลาด 11 มิ.ย.นี้ 
นางเกศรา มัญชุศรี รองผู้จัดการ หัวหน้าสายงานการตลาด ตลาดหลักทรัพย์แห่งประเทศไทย เปิดเผยว่า กองทุนเปิด ETF “ECOMM” อ้างอิงดัชนีหุ้นหมวดพาณิชย์ บริหารโดย บลจ.กรุงไทย พร้อมซื้อขายในตลาดหลักทรัพย์ฯ ตั้งแต่วันที่ 11 มิ.ย.นี้เป็นต้นไป
“ECOMM มีนโยบายจ่ายเงินปันผลไม่เกิน 4 ครั้งต่อปี และจะเป็นประโยชน์แก่ผู้ลงทุนที่สามารถเลือกลงทุนในกลุ่มหุ้นหมวดธุรกิจพาณิชย์ ซึ่งมีอัตราการเติบโตที่สูงและโดดเด่นกว่าหุ้นในหมวดอื่นในปีที่ผ่านมาและในปีนี้” นางเกศรา กล่าว
ในปัจจุบันผู้ลงทุนสามารถที่จะเลือกลงทุนผ่าน ETF เพื่อให้ได้รับผลตอบแทนตามดัชนีหมวดธุรกิจต่างๆ ได้อย่างสะดวกและรวดเร็ว เช่น EBANK ที่อ้างอิงดัชนีหุ้นกลุ่มธนาคารพาณิชย์ ENY ที่อ้างอิงดัชนีหุ้นกลุ่มพลังงานและสาธารณูปโภค EFOOD ที่อ้างอิงดัชนีหุ้นกลุ่มอาหารและเครื่องดื่ม 
ดัชนีหมวดพาณิชย์เป็นอีกหนึ่งหมวดที่มีความสำคัญของตลาดหลักทรัพย์ โดยสะท้อนราคาหุ้นในกลุ่มกิจการค้าส่งและค้าปลีกที่สำคัญของไทย ประกอบด้วย หุ้น 16 ตัว ปัจจุบันมีมูลค่าซื้อขายเฉลี่ยรวมกว่า 4,500 ล้านบาทต่อวัน หรือมีสัดส่วนการซื้อขายคิดเป็นประมาณ 7% ของมูลค่ารวมทั้งตลาด 
นายสมชัย บุญนำศิริ กรรมการผู้จัดการ บลจ.กรุงไทย บริษัทสามารถขายหน่วยลงทุนกองทุน ECOMM ได้ทั้งสิ้นเกือบ 200 ล้านบาท และมีผู้จองซื้อกว่า 700 ราย โดยมีราคาเสนอขายหน่วยลงทุนหน่วยละ 6.3869 บาท
กองทุน ETF ได้รับความสนใจจากผู้ลงทุนไทยมากขึ้น เนื่องจากใช้เงินน้อยในการลงทุนและมีต้นทุนต่ำ เมื่อเทียบกับกองทุนรวมทั่วไป นอกจากนี้ยังสามารถซื้อขายได้สะดวกเสมือนหุ้นตัวหนึ่งอีกด้วย โดยเชื่อว่าหลังจากกองทุนเข้าจดทะเบียนแล้ว จะสามารถดึงดูดนักลงทุนสถาบันทั้งในและต่างประเทศเพิ่มขึ้นอีกมาก 
นอกจากนี้ บริษัทยังมีแผนที่จะจัดตั้งกองทุน Sector ETF อีก 1 กองทุน เร็วๆ นี้ เพื่อเพิ่มผลิตภัณฑ์ที่หลากหลายรองรับความต้องการของนักลงทุนไทย และการเกิดขึ้นของประชาคมเศรษฐกิจอาเซียน